b'\n_START_ARTICLE_\nKea (fugl)\n_START_SECTION_\nBeskrivelse\n_START_PARAGRAPH_\nKea er en mellomstor papeg\xc3\xb8yefugl, som blir cirka 48 cm lang, m\xc3\xa5lt fra issen til tuppen av stjerten, og typisk veier omkring 800\xe2\x80\x931000 gram._NEWLINE_Fj\xc3\xa6rdraken er hovedsakelig gr\xc3\xb8nn, n\xc3\xa6rmest flaskegr\xc3\xb8nn med lysere gr\xc3\xb8nne spetter. Vingene er gr\xc3\xb8nne med m\xc3\xb8rkegr\xc3\xa5 styrefj\xc3\xa6r p\xc3\xa5 oversiden og oransje og m\xc3\xb8rkegr\xc3\xa5 p\xc3\xa5 undersiden. Det krummede overnebbet er langt og godt tilpasset \xc3\xa5 lete i bakken etter spiselige r\xc3\xb8tter.\n_START_SECTION_\nAtferd\n_START_PARAGRAPH_\nKea er en sv\xc3\xa6rt sosial art som praktiserer polygyni og et strengt hierarki. Fuglene er rovgriske og kan opptre i store flokker sammen med kaka. Kea har tilpasset seg forhold n\xc3\xa6r eller over sn\xc3\xb8grensen og holder normalt til h\xc3\xb8yere i terrenget enn kaka, som trives best i lavereliggende omr\xc3\xa5der. Om vinteren deler imidlertid artene habitat, siden kea migrerer h\xc3\xb8ydemessig mellom sommer- og vinterbeite._NEWLINE_Kea er omnivor og spiser lokal frukt, b\xc3\xa6r, fr\xc3\xb8, r\xc3\xb8tter, blomster og blomsterknoper, nektar, sm\xc3\xa5 invertebrater og ulike larver, fugler, sau og ellers nesten alt spiselig den m\xc3\xa5tte komme over._NEWLINE_Kea hekker i skoger med Nothofagus som ligger i bratte fjellsider p\xc3\xa5 elevasjoner fra 1\xc2\xa0600 moh og h\xc3\xb8yere. Reiret plasseres i hulrom i bakken, under r\xc3\xb8ttene p\xc3\xa5 tr\xc3\xa6rne. Hulrommene kan v\xc3\xa6re forbundet av inntil 6 m lange ganger og flere st\xc3\xb8rre kamre. Fuglene legger typisk 2\xe2\x80\x935 egg som hunnen ruger i cirka 21 dager. Begge kj\xc3\xb8nn deltar med \xc3\xa5 mate ungene.'